求仲抑招遊山歸途遇雨
作者：樓鑰
朝代：宋

paragraphs: 竹輿遶湖濱，宿露尚厭浥。
徑到玉岑下，坐久客始集。
起穿靈石山，萬松介而立。
梅天氣清潤，空翠行可挹。
古藤幾百年，枝蔓兩山及。
見說春暮時，花紫光熠熠。
直疑老潜虬，初起夜來蟄。
俯翫歲寒泉，齒冷不敢吸。
相將上龍泓，塵鞅謝羈馽。
洞有靈獸居，臨深心岌岌。
魚游明鏡中，巨浪無三級。
寒苔載水去，萬頃潤原隰。
濛濛山雨來，歸僕鳥飛急。
野興殊未已，日昃不暇給。
衝泥上湖船，雨陣遽奔襲。
飄風將急點，回旋驚四入。
中流益蕩兀，短蓬不當笠。
停篙亦久之，怒勢不少戢。
我徒方嘯歌，弗爲改豪習。
但恥缾罍罄，莫問衣裳濕。